สโมสรฟุตบอลเรอัลมาดริด

สโมสรฟุตบอลเรอัลมาดริด (สเปน: Real Madrid Club de Fútbol) เป็นสโมสรฟุตบอลในประเทศสเปน ตั้งอยู่ที่กรุงมาดริด ปัจจุบันเล่นอยู่ในลาลิกา ลีกสูงสุดของฟุตบอลสเปน ก่อตั้งขึ้นใน ค.ศ. 1902 ชื่อ เรอัล เป็นสร้อยคำนำหน้าที่ได้รับพระราชทานจากพระเจ้าอัลฟอนโซที่ 13 แห่งสเปน ใน ค.ศ. 1920 ซึ่งมีความหมายว่า "ของกษัตริย์หรือของหลวง" และยังเป็นที่มาของมงกุฏซึ่งปรากฏในตราสัญลักษณ์ของสโมสร มีสนามเหย้าคือสนามกีฬาซานเตียโก เบร์นาเบว ตั้งอยู่ใจกลางกรุงมาดริดซึ่งถูกใช้งานมาตั้งแต่ ค.ศ. 1947 ความจุกว่า 85,000 ที่นั่ง สีประจำสโมสรคือสีขาว และเพลงประจำสโมสรคือ อาลามาดริดอีนาดามัส เรอัลมาดริดเป็นสโมสรที่มีสมาชิก (socios) เป็นเจ้าของ และเป็นผู้ดำเนินการมาตั้งแต่ ค.ศ. 1902 ซึ่งแตกต่างกับสโมสรส่วนใหญ่ เรอัลมาดริดเป็นหนึ่งในสามสโมสรผู้ร่วมก่อตั้งลาลิกาซึ่งไม่เคยตกชั้นจากลีกสูงสุดนับตั้งแต่ก่อตั้งลีกใน ค.ศ. 1929 ร่วมกับอัตเลติกเดบิลบาโอ และ บาร์เซโลนา
เรอัลมาดริดเป็นหนึ่งในทีมฟุตบอลที่ประสบความสำเร็จมากที่สุดในโลก และเป็นหนึ่งในสโมสรกีฬาที่ประสบความสำเร็จมากที่สุดตลอดกาล ในการแข่งขันภายในประเทศ เรอัลมาดริดชนะเลิศถ้วยรางวัล 71 รายการ ประกอบด้วยสถิติชนะเลิศลาลิกา 36 สมัย, โกปาเดลเรย์ 20 สมัย, ซูเปร์โกปาเดเอสปัญญา 13 สมัย รวมทั้งโกปาเอบาดัวร์เต และโกปาเดลาลิกา ในการแข่งขันระดับทวีปและระดับโลก พวกเขาชนะเลิศการแข่งขัน 35 รายการ ประกอบด้วยยูโรเปียนคัพ / ยูฟ่าแชมเปียนส์ลีก 15 สมัย (สถิติสูงสุด), ยูฟ่าคัพ 2 สมัย, ยูฟ่าซูเปอร์คัพ 6 สมัย (สถิติสูงสุด), อินเตอร์คอนติเนนตัลคัพ 3 สมัย (สถิติสูงสุด) และ ฟุตบอลชิงแชมป์สโมสรโลก 9 สมัย (สถิติสูงสุด) เรอัลมาดริดยังเป็นสโมสรเดียวที่ชนะการแข่งขันยูโรเปียนคัพ/ยูฟ่าแชมเปียนส์ลีก 3 สมัยติดต่อกัน โดยทำได้ถึงสองครั้งใน ค.ศ. 1956–58 และ ค.ศ. 2016–18 โดยใน ค.ศ. 2017 เรอัลมาดริดเป็นสโมสรแรกที่ป้องกันแชมป์ยูฟ่าแชมเปียนส์ลีกได้ นับตั้งแต่เปลี่ยนชื่อมาจากยูโรเปียนคัพ พวกเขายังเป็นสโมสรที่ลงแข่งขันยูโรเปียนคัพ / ยูฟ่าแชมเปียนส์ลีกมากที่สุด รวมทั้งครองสถิติชนะมากที่สุด, เสมอมากที่สุด และทำประตูมากที่สุดในรายการนี้ และใน ค.ศ. 2024 สโมสรชนะเลิศยูฟ่าแชมเปียนส์ลีกสมัยที่ 15 และกลายเป็นสโมสรแรกของโลกที่ชนะเลิศถ้วยรางวัลครบ 100 ใบ สโมสรมีคู่ปรับคือบาร์เซโลนา และ อัตเลติโกเดมาดริด โดยเป็นศึกแห่งศักดิ์ศรีที่เรียกว่า เอลกลาซิโก และ เดร์บิมาดริเลญโญ
เรอัลมาดริดเริ่มครองความยิ่งใหญ่ในประเทศได้ตั้งแต่ยุคแรก ๆ ของการก่อตั้งลาลิกา และกลายเป็นทีมชั้นนำของวงการฟุตบอลยุโรปในช่วงทศวรรษ 1950 โดยชนะเลิศยูโรเปียนคัพ 5 สมัยติดต่อกัน รวมทั้งชนะเลิศลาลิกา 4 สมัย ต่อมา ในทศวรรษ 1960 สโมสรชนะเลิศลาลิกาได้ถึง 8 ครั้งใน 10 ฤดูกาล ด้วยผู้เล่นชั้นนำ ได้แก่ อัลเฟรโด ดิ เอสเตฟาโน, แฟแร็นตส์ ปุชกาช, ปาโก เฆนโต และ เรมง โกปา ซึ่งได้รับการยกย่องว่าเป็นหนึ่งในทีมที่ดีที่สุดตลอดกาลของโลก นับตั้งแต่ทศวรรษ 2000 สโมสรมีชื่อเสียงจากนโยบายการซื้อนักฟุตบอลระดับโลกมาร่วมทีมซึ่งเรียกว่ากาลักติโกส อาทิ โรนัลโด, ซีเนดีน ซีดาน, เดวิด เบคแคม และ กาก้า โดยใน ค.ศ. 2009 สโมสรได้เซ็นสัญญากับ คริสเตียโน โรนัลโด ด้วยค่าตัวสถิติโลกในขณะนั้นจำนวน 80 ล้านปอนด์ซึ่งกลายเป็นผู้ทำประตูสูงสุดตลอดกาลของสโมสร ในปัจจุบันภายใต้การบริหารทีมของ โฟลเรนติโน เปเรซ สโมสรใช้ผู้เล่นระดับโลกซึ่งอายุน้อยอย่าง วีนีซียุส ฌูนีโยร์, โรดรีกู, จูด เบลลิงงัม และ กีลียาน อึมบาเป เป็นแกนหลัก
เรอัลมาดริดเป็นหนึ่งในสโมสรที่ได้รับความนิยมมากที่สุดในโลก และมีจำนวนผู้ติดตามทางสื่อสังคมมากที่สุดในโลก รวมทั้งมีมูลค่าทีมสูงที่สุดในโลกจำนวน 6.6 พันล้านดอลลาร์ใน ค.ศ. 2024 และยังเป็นสโมสรแรกของโลกที่มีรายรับมากกว่า 1 พันล้านยูโร (1.1 พันล้านดอลลาร์สหรัฐ) เมื่อเดือนธันวาคม ค.ศ. 2000 สหพันธ์ฟุตบอลนานาชาติประกาศให้เรอัลมาดริดเป็นสโมสรฟุตบอลที่ดีที่สุดในศตวรรษที่ 20 รวมทั้งได้รับรางวัลสโมสรยอดเยี่ยมโดยสหพันธ์ประวัติศาสตร์และสถิติฟุตบอลนานาชาติ 4 ครั้งใน ค.ศ. 2000, 2002, 2014 และ 2017 และใน ค.ศ. 2024 เรอัลมาดริดถูกจัดอยู่ในอันดับ 2 ตามค่าสัมประสิทธิ์สโมสรฟุตบอลยุโรป และเป็นอันดับ 1 จากการจัดอันดับรวมในรอบ 10 ฤดูกาลหลังสุด (ค.ศ. 2013–2023) และยังเป็นอันดับ 1 ตลอดกาลจากการจัดอันดับโดยสหภาพสมาคมฟุตบอลยุโรป